b"\n_START_ARTICLE_\nMatti Latvala\n_START_PARAGRAPH_\nMatti Latvala (11. toukokuuta 1868 Vimpeli \xe2\x80\x93 5. hein\xc3\xa4kuuta 1964 Espoo) oli suomalainen maanviljelij\xc3\xa4, Maalaisliiton kansanedustaja ja kirjailija._NEWLINE_Latvalan vanhemmat olivat talollinen Heikki Latvala ja Maria Heikkil\xc3\xa4. H\xc3\xa4n k\xc3\xa4vi kansakoulun ja toimi kolmen vuoden ajan tarkk'ampujapataljoonan koulutusaliupseerina Vaasassa ja Kruununkyl\xc3\xa4n reservikomppaniassa. Latvalalla oli kauppa ja saha- sek\xc3\xa4 myllyliike Veteliss\xc3\xa4, h\xc3\xa4n k\xc3\xa4vi my\xc3\xb6s kolme kertaa Yhdysvalloissa. Vuodesta 1911 alkaen aina 1920-luvulle saakka Latvala toimi maanviljelij\xc3\xa4n\xc3\xa4 Vimpeliss\xc3\xa4. H\xc3\xa4n esiintyi lis\xc3\xa4ksi nuorisoseuraliikkeen puhujana._NEWLINE_Latvala osallistui nelj\xc3\xa4n poikansa kanssa Suomen sis\xc3\xa4llissotaan valkoisten puolella Suomen Tasavallan Vartiostossa ja Sein\xc3\xa4joen Krenat\xc3\xb6\xc3\xb6ripataljoonassa jonka upseerit ja alip\xc3\xa4\xc3\xa4llyst\xc3\xb6 koostuivat l\xc3\xa4hinn\xc3\xa4 j\xc3\xa4\xc3\xa4k\xc3\xa4reist\xc3\xa4 ja entisen Suomen sotav\xc3\xa4en upseereista ja aliupseereista. Latvala kirjoitti my\xc3\xb6hemmin aiheesta muistelmateoksen._NEWLINE_Latvala oli Maalaisliiton kansanedustajana 1909\xe2\x80\x931917 ja 1919\xe2\x80\x931922 edustaen Vaasan l\xc3\xa4\xc3\xa4nin it\xc3\xa4ist\xc3\xa4 vaalipiiri\xc3\xa4. H\xc3\xa4n toimi my\xc3\xb6s Vimpelin kuntakokouksen puheenjohtajana._NEWLINE_Matti Latvala oli naimisissa vuodesta 1889 Anna M\xc3\xa4kel\xc3\xa4n kanssa."